LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 46**

**2019. gada 29. maijā**

Atklāta sēde, sākas plkst. 9.30, beidzas plkst. 9.35

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Rancāns *(komisijas priekšsēdētājs)*, Aldis Blumbergs *(komisijas priekšsēdētāja biedrs)*, Edvīns Šnore *(komisijas sekretārs)*, Ainars Latkovskis, Mārtiņš Staķis**

**uzaicinātie:**

* Pilsonības un migrācijas lietu pārvaldes priekšnieka vietniece **Maira Roze**
* Pilsonības un migrācijas lietu pārvaldes Migrācijas nodaļas vadītāja **Ilze Briede**
* Valsts robežsardzes Juridiskās nodaļas priekšnieka pienākumu izpildītājs kapteinis **Jānis Voitehovičs**
* Valsts robežsardzes Robežpārbaudes un imigrācijas kontroles pārvaldes Imigrācijas kontroles nodaļas galvenā inspektore majore **Tatjana Valtenberga**
* Tieslietu ministrijas Valststiesību departamenta Administratīvo tiesību nodaļas vadītāja **Natālija Laveniece-Straupmane**
* Tieslietu ministrijas Valststiesību departamenta Administratīvo tiesību nodaļas juriste **Juta Urža**
* Ekonomikas ministrijas Uzņēmējdarbības konkurētspējas departaments Jaunuzņēmumu atbalsta nodaļas vadītāja **Madara Ambrēna**

**Saeimas Juridiskā biroja vecākā juridiskā padomniece Lilita Vilsone**

**komisijas darbinieki: vecākā konsultante Ieva Barvika, konsultantes Daina Sunepa, Inese Silabriede, konsultants Māris Veinalds**

**Sēdi vada:** komisijaspriekšsēdētājs J.Rancāns

**Protokolē:** D.Sunepa

Darba kārtība:

Likumprojekts “Grozījumi Imigrācijas likumā” (Nr.208/Lp13) trešajam lasījumam.

**J.Rancāns** atklāj sēdi, informē par darba kārtību un uzaicinātajām amatpersonām.

Informē, ka likumprojekta otrajam lasījumam iesniegti divi tehniski Saeimas Juridiskā biroja priekšlikumi.

**Priekšlikums Nr.1:** izteikt IX1 nodaļas nosaukumu (likumprojekta 7. pants) šādā redakcijā:

“IX1 nodaļa Administratīvie pārkāpumi imigrācijas jomā un kompetence administratīvo pārkāpumu procesā.”

**L.Vilsone** paskaidro, ka Juridiskais birojs piedāvā izteikt nodaļas nosaukumu līdzīgi kā citos likumos, kas regulē administratīvo atbildību.

*Deputātiem nav iebildumu.*

Komisija **nolemj atbalstīt** priekšlikumu Nr.1.

**Priekšlikums Nr.2:** aizstāt pārejas noteikumu 49. punktā vārdus “attiecībā uz jau izsniegtām termiņuzturēšanās atļaujām un tiem termiņuzturēšanās atļauju pieteikumiem, kuri iesniegti pirms šo grozījumu spēkā stāšanās” ar vārdiem “attiecībā uz jau izsniegtām derīgām termiņuzturēšanās atļaujām un tiem termiņuzturēšanās atļauju pieteikumiem, kuri iesniegti līdz 2019. gada 30. jūnijam”.

**L.Vilsone** informē, ka Juridiskais birojs piedāvā izteikt pārejas noteikumu 49. punktu nedaudz precizētā redakcijā, nemainot būtību, proti, ka termiņuzturēšanās atļauju pieteikumi, kas iesniegti līdz 2019. gada 30. jūnijam, tiek skatīti vienā kārtībā, bet pārējie – kārtībā, kāda tā būs pēc likuma spēkā stāšanās.

Ja minētais priekšlikums tiks atbalstīts, Juridiskais birojs ierosina noformēt komisijas priekšlikumu, nosakot likuma spēkā stāšanās datumu, proti, papildinot likumprojektu ar spēkā stāšanās noteikumu šādā redakcijā: “Likums stājas spēkā 2019. gada 1. jūlijā.”

*Deputātiem un uzaicinātajām amatpersonām nav iebildumu.*

Komisija **nolemj:**

* **atbalstīt** priekšlikumu Nr.2;
* izstrādāt komisijas priekšlikumu par likumprojekta papildināšanu ar spēkā stāšanās noteikumu šādā redakcijā: “Likums stājas spēkā 2019. gada 1. jūlijā.”

**J.Rancāns** aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstīt likumprojektu “Grozījumi Imigrācijas likumā” (Nr.280/Lp13) un virzīt to izskatīšanai Saeimas sēdē trešajā lasījumā.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Komisijas konsultante D.Sunepa